Daihatsu
Store norske leksikon,Teknologi og industri,Transport,Bil,Bilmerker
Daihatsu er et japansk bilmerke, som har vært i bruk siden 1951. Merket har vært heleid av Toyota siden 2016. Daihatsu ble trukket fra det europeiske markedet i januar 2013.
Virksomhet Daihatsu Motor Co. Ltd. har hovedkontor i Osaka. Merket solgte 1 764 766 biler finansåret 2020, og hadde 1. april 2020 i alt 13 156 ansatte. Modellprogrammet inneholder særlig små, kompakte biler og terrengvogner. Selskapet eier også det malaysiske merket Peruoda. Historie Daihatsu var grunnlagt i 1907 som Hatsudoki Seizo Co. Ltd., og har hatt produksjon av biler siden 1930. Selskapet produserte til å begynne med motorer, begynte produksjon av trehjuls motorkjøretøyer i 1930, lanserte trehjuls personbiler i 1950-årene og firehjulsbiler i 1963. Daihatsu-navnet ble først tatt i bruk i 1951. Siden 1998 har Toyota-konsernet hatt aksjemajoriteten og kontrollen over selskapet. I 2016 ble Daihatsu et heleid datterselskap av Toyota. Daihatsu var importert til Norge fra 1980 av Nordisk Bilimport, som er en del av Bertel O. Steen-gruppen. Modeller importert til Norge omfattet den tre- til femdørs kombikupéen Charade, sedanen Charmant, den terrenggående firehjulsdrevne Rocky 4WD, halvkombibilen Applaus, mini-SUV'en Terion og den firehjulsdrevne småbilen Sirion. Les mer i Store norske leksikon Økonomi og næringsliv i Japan Peruoda Toyota